User:Milos Doderovic/16x8x23

PRVA FAZA: 1992.-1995.
Za datum osnivanja 16x8x23x uzima se 13. mart 1992. godine kada je bend napravio prvu probu.

Prvu postavu su činili Zoran Galečić (bas), Mihajlo Narandžić (bubnjevi), Aleksandar Zarić (gitara) i Vuk Popadić (glas). Na premijerni nastup se nije čekalo dugo – već 2. aprila 1992. u novosadskom klubu “Rockoteka” su svirali kao predgrupa punk rock sastavu TETANUS. Dva dana kasnije usledio je novi nastup, a pre prvog koncerta pred domaćom, staropazovačkom publikom svirali su još osam puta na različitim uglavnom grupnim, svirkama po Vojvodini pokazujući od samog starta ambiciju da ne deluju samo na lokalnom nivou. Poslednja subota u junu je bila dan na koji su organizovali staropazovački debi. Svirka koju su sami organizovali na otvorenom je osim uspeha kod publike, donela i prvi susret sa braćom Jakšić – Mićom i Predragom, koji su tada vodili izdavačku kuću Carlo Records. Video zapis sa koncerta je ubedio članove benda da je vreme da odu u studio i da zabeleže ono što će kasnije biti sadržaj njihovog vinilnog prvenca, 7″ EP-a naslovljenog imenom grupe. Nakon dve nedelje priprema 16x8x23x odlazi u studio Kazablanka i snima “Moja mama šnicle tuče”, “Kanibalistički song” i “Gasnu komoru”. Pomenute pesme su svoj život na beogradskim radio stanicama započele gostovanjem članova benda u tada popularnoj emisiji “Rockolada” koju je u to vreme vodio Jugoslav Pantelić na Studiju B. Prva pesma koja je zaslužila status hita bila je “Moja mama šnicle tuče” koja je punih 6 meseci provela na top listi emisije “To je samo Rock ‘n’ roll” na Drugom programu Radio Beograda.

Ipak, za bend se zapravo ozbiljnije čulo tek kada su nastupili na rasprodatom “Carlo Records festivalu” u prepunom KST-u 31. oktobra 1992. 16x8x23x je nastupao prvi na festivalu čiji je line-up bio presek aktuelne scene – Overdose, Budweiser, Dža ili bu, Direktori, te Plejboj, kojima je to bila prva svirka uopšte. Dobar nastup im je doneo i poziv za prvu samostalnu svirku pred beogradskom publikom samo desetak dana kasnije – 11. novembra u KST-u. Kraj godine donosi i prve nastupe po Šumadiji, kao i učešće u snimanju band aid projekta “Vojvodina Calling” kao odgovor novog talasa vojvođanskih bendova na u medijima odlično promovisane “Brze bendove Srbije”. Turneja “Vojvodina Calling” je povela bend na prvi ozbiljan niz koncerata diljem Vojvodine u društvu bendova kao što su Eva Braun, Generacija bez budućnosti, Instant karma, Gluve kučke i drugi. Poslednji koncert na turneji, u februaru 1993. u KST-u je predstavio band u punoj snazi. Još uvek srednjoškolci 16x8x23x su tokom turneje, na kojoj su po mnogima ostavili najpovoljniji utisak, prikupili onu dozu samopouzdanja i drskosti koja im je možda nedostajala za iskorak u prvu ligu domaćeg rokenrola.

U maju iste godine im izlazi debitantsko izdanje, a nešto kasnije gostuju na promociji kasetnog izdanja “Unplugged” sastava Eva Braun u Muzeju Jugoslovenske Kinoteke. Početak još jednog radnog letnjeg raspusta ih dovodi u takmičarsku konkurenciju Palilulske Olimpijade Kulture, čije se polufinalno veče održalo u Dadovu. Frenetičan nastup i sjajna reakcija publike koja je poustajala sa svojih mesta u sali legendarnog beogradskog amaterskog pozorišta im donosi plasman u finale. Finalno veče se održalo na stadionu Tašmajdan pred oko 8000 posetilaca, a osim 16x8x23x finalisti su bili i Kristali, Dead Ideas, Groovy Chickadee i Jarboli. Sada već standardno sigurna i upečatljiva svirka, kao i “najoriginalniji zahvat u oblasti žanra” kako je žiri u sastavu Dragan Ambrozić, Uroš Stojanović i A.S. Janković obrazložio kriterijum po kojem se sudilo o kvalitetu učesnika, im donose pobedu na poslednjem izdanju ovog tada prestižnog takmičenja. Nagradu je predstavljalo snimanje dve pesme u studiju Akademija i u toku avgusta meseca je bend zabeležio numere “Miloš Šestić” i “Sivilo šume”. Produkciju su radili Žika i Jovec, a to su ujedno i jedini studijski snimci koje je bend napravio a nikad ih nije objavio. Septembar 1993. donosi razlaz sa diskografskom kućom Carlo Records, jedinom izdavačkom kućom u Srbiji koja je u to vreme objavljivala izdanja svojih ekskluzivaca na vinilu, koja zahvaljujući političkom angažmanu Miodraga Jakšića u novom sazivu Skupštine Srbije doživljava gašenje. Namereni da ipak izdaju LP ploču momci iz 16x8x23x kreću u konačno oblikovanje materijala koji će se nešto kasnije pojaviti kao zaokružena celina na njihovom dugosvirajućem debiju “IZ PRINCIPA!”. U decembru nastupaju na dodeli muzičkih nagrada Radio Indexa koji ih proglašava najvećim nadama za narednu 1994. i godinu ipak završavaju trijumfalno.

Početak devedesetčetvrte je stanovnicima SRJ doneo Avramovićev dinar, a bend 16x8x23x je odveo na novu seriju koncerata među kojima je možda najupečatljiviji nastup na koncertnoj promociji prvog albuma Block Out-a “Crno belo i srebrno” u velikoj sali SKC-a. Nekoliko dana kasnije dele binu sa DLM-om u Inđiji da bi krajem meseca marta konačno ušli u novosadski studio DO-RE-MI. Pošto su u tom trenutku tri četvrtine postave i dalje činili srednjoškolci morali su da pronađu opravdanje za izostanak iz školskih klupa. Acko i Draganac su otišli kod školskog lekara glumeći da su prehlađeni dok je Vuk imao nešto većih problema, pošto je u njegovoj školi “procurila” informacija da namerava da izostane dve nedelje iz škole kako bi snimao ploču. Priča je kao što je danas poznato imala pozitivan ishod po 16x8x23x te su oni konačno i ušli u studio u terminima u kojima je to i bilo planirano. Bend je u desetak snimajućih dana uz pomoć tonskog snimatelja Aleksandra Stamekovića – Stamene i muzičkog producenta/miks inženjera Predraga Pejića -Peđe zabeležio bubanj, bas, te kompletne gitarske deonice i deo vokala za svih 16 numera koje su trebale da predstavljaju prvi album u Trilogiji 16x8x23x. Miks materijala je morao da sačeka da se usnime i vokali za preostale numere, a preplitanje termina sa sastavima koji su snimali albume u istom studiju u leto 1994. je prolongirao miks za septembar te godine. Petnaest pesama je smiksao Peđa uz sugestije članova benda, a pesmu “Velike vatrene lopte” je bend miksao u Studiju M sa Janom Šašom koji će im u narednim godina biti glavni saradnik u studijskim avanturama. Tom prilikom je i urađen master za gramofonsku ploču koju je bend u tom trenutku još uvek planirao da objavi. Snimanje vokala “rascepkano” na gotovo celo leto i miks koji je trajao duže nego što je planirano, kao da su pogodovali drugoj važnoj niti priče; dok je 16x8x23x snimao album, u Beogradu je stasavala nova izdavačka kuća naklonjena upravo onakvom zvuku kakav su oni gajili – Metropolis records. Tokom cele 1994. bend nije prestajao da radi ono što je znao da radi najbolje, odsviravši preko 40 koncerata. Muzički urednik Metropolis Records-a Drago Borić je krajem godine članove benda susretao u nekoliko navrata, prvo u novosadskoj muzičkoj prodavnici Selena, a zatim i na nekoliko beogradskih radio stanica. Pregovori oko potpisivanja za Metropolis su okončani krajem januara, a kao datum objavljivanja albuma “IZ PRINCIPA!” odabran je 13. april 1995. Izlazak prvog albuma 16x8x23x prati odlična prodaja, učestala koncertna aktivnost i velika medijska zastupljenost. Grupa kada ne svira posećuje svaku radio stanicu u Srbiji od koje dobija poziv za gostovanje od Prištine do Zrenjanina, a UNPLUGGED nastup u noći između 26. i 27.marta 1995. na Radio Jugoslaviji im donosi i poziv za Festival Akustičarske muzike u Sivcu te godine. Od maja do decembra beleže prva mesta na gotovo svim radio stanicama u Srbiji sa različitim singlovima: Studio B – Diskomer – dva broja 1 sa pesmama “Gospodar vremena” i “Sivilo šume”, Radio Kragujevac – sedam nedelja na broju 1 sa pesmom “Kifle sa džemom”, II program radio Beograda -”To je samo Rock and Roll” tri broja 1 – “Miloš Šestić”, “Kifle sa džemom” i “Hi njen” itd,itd… Spot za pesmu “Miloš Šestić” se besomučno vrteo na svim televizijama koje su pratile rokenrol, a Studio B je ugostio 16x8x23x u jednočasovnoj emisiji naslovljenoj sa “Ime ovog benda je…” u kojoj su momci iz benda izvodili svoju muziku i birali omiljene tuđe spotove za emitovanje.

Sva značajnija novinska glasila su propratila izlazak albuma te su se prikazi mogli čitati u dnevnicima poput Naše Borbe, nedeljnicima poput TV Revije, mesečnicima poput Yu Rock Magazina i kvartalnim izdanjima kakav je bio kultni magazin RITAM. Primetan je i disonantan ton pri ocenjivanju dometa izdanja od pohvala (St. Rizinger, Štrbac, Dunđerski, …) do pokuda (Stakić i Đorđević) što je bilo prvo takvo iskustvo za bend.

Koncertna i medijska turneja po svim mestima u Srbiji koja imaju struju je dovela do niza rasprodatih samostalnih koncerata u većini gradova u kojima su nastupali. Kada se sve sabere i oduzme 1995. je predstavljala po svim parametrima diskografskog uspeha, najuspešniju godinu za 16x8x23x. Kako je bend pucao od samopouzdanja i imao gotovog materijala za skoro ceo drugi album članovi grupe su odlučili da naglo prekinu medijsku promociju albuma “IZ PRINCIPA!” kako bi snimili novi materijal i ovaj put mnogo brže predstavili publici svoja interesovanja, budući da su u prvom “olimpijskom ciklusu” snimali pesme u parnim (1992. i 1994.), a objavljivali ih u neparnim godinama(1993. i 1995.). Ovaj potez će se u poslovnom smislu pokazati ishitrenim, ali bend čiji je prosek godina u tom trenutku bio 20 nije želeo da čeka, a oni koji ih bolje poznaju znaju da oni ni danas “sa naknadnom pameću” ne bi uradili ništa promišljenije i ne bi igrali na sigurno.

DRUGA FAZA: 1996.-1999.
Kraj 1995. i početak naredne godine su bili dosta turbulentni za 16x8x23x. Acku i Vuku su se na kratko pridružili dugogodišnji prijatelji i saradnici na projektima van matičnog benda – Vasilije Mehandžić (bas gitara) i Aleksandar Savić (gitara), dok je Acko privremeno gitaru zamenio bubnjarskim palicama. U decembru 1995. bend u ovom sastavu održava jedini nastup u novosadskom Pozorištu mladih koji osim nekoliko nestanaka struje prekidaju i “organi javnog reda”. U januaru bend radi na uobličavanju materijala za maksi singl čiji je radni naslov bio “Pet teških komada”, ali se pesme snimljene za tu priliku ( Crno žuto plavo belo, Ono što mi treba, Sveti dečak, Šta sam to učinio i Životinje) pojavljuju na nosaču zvuka tek kao deo albuma “Prove(t)riti glavu” koji izlazi u martu 1997. Prisustvo novih ljudi u bendu se očituje ponajviše pojedinačnim uticajima na sam zvuk pesama. Sašina muzika za Crno žuto plavo belo, te Vasilijeva za Životinje, kao i rad kompletnog benda na aranžmanima pesama, te kao kruna saradnje – jam session u Šta sam to učinio, obogaćen pojačanjem za tu priliku oličenom u liku i prstima klaviriste Vladimira Morica, pokazuje novo lice benda. Završetak snimanja i miks navedenih pesama u novosadskom Studiju M, označavaju i kraj postave u kojoj je 16x8x23x najkraće delovao, tek nešto više od 30 dana. Draganac i Gale se vraćaju u grupu i u tom sastavu 16x8x23x radi do odlaska Dragana Jovanovića na odsluženje vojnog roka u septembru 1996. Taj period će se pokazati kao vrlo plodan po pitanju svirki, kao i rada na materijalu koji će kompletirati sadržaj drugog albuma. Draganac daje značajan doprinos u kreiranju pesama Tautologija i Bonus#1 prvi put osmišljavajući u potpunosti bubnjarske deonice, dok Gale donosi stihove koje će Vuk uobličiti u ono što će kasnije postati konačna verzija teksta za Tautologiju. Konačno Acko i Vuk u do tada uobičajenom načinu rada na pesmama pišu Naslov i On. Ideju za sadržaj pesme Naslov, Vuk dobija od njegove sestre Mikice. Problematičan odnos izdavača prema bendu se nastavlja i odugovlačenje sa zakazivanjem termina za snimanje preostalih pesama “kumuje” tome da se 16x8x23x ponovo nađe u studiju bez bubnjara pošto se konačno zakazani termini u studiju “preklapaju” sa drugom nedeljom Dragančevog boravka u VJ. Acko ponovo seda za bubanj i maestralno “završava posao” odsviravši tako na kraju ceo album u ulozi bubnjara, te nakon Galetovog basa usnimava gitare za preostale pesme i jedan od dva vokala u pesmi Naslov (drugi, jer je prvi naravno Vukov). Milan Radonić (ex Gymnastics) je iako je već zvanično bio imenovan za novog bubnjara, na albumu snimio samo prateći vokal u pesmi On. Do objavljivanja albuma u proleće naredne godine bend kreće na još jednu seriju koncerata, ponovo potvrđujući izuzetan koncertni potencijal i uživo “briše” na snimku mnogo očiglednije razlike u zvuku između materijala koje je sastav objavio na svoja dva jedina dugosvirajuća izdanja.

Pregovori sa Metropolisom oko objavljivanja drugog albuma su bili dugi i iscrpljujući za bend. Konačno, promocija albuma se zakazuje za mart 1997. i dvodnevni Metropolis Records festival koji je trebao da okupi sve ekskluzivce ove kuće na jednom mestu. U tom trenutku spisak učesnika je delovao impresivno kao i sama scena uostalom – KKN, Veliki prezir, Block Out, Bjesovi, Sunshine, Džukele i Van Gogh su samo neka od najzvučnijih imena. Festival se naprasno otkazuje, a album “Prove(t)riti glavu” se pojavljuje samo u formatu audio kasete (MC) što se odražava na prisutnost benda na radio stanicama od kojih je u prethodnom periodu imao najznačajniju podršku. Stvari ne stoje bolje ni po pitanju video spotova koji bi trebali da poguraju priču u željenom pravcu. Čelnici kuće, nakon slabije prodaje albuma nekoliko bendova u koje je uloženo dosta novca odlučuju da se fokusiraju samo na najtiražnije sastave, što 16x8x23x dovodi u bezizlaznu situaciju. Bend ima izdanje, ali u formatu koji radio stanice više ne emituju, od izdavača ne stiže obećavana podrška pa se sastav odlučuje da “žrtvuje” album i u septembru 1997. proglasi jednogodišnju pauzu u radu kako bi Acko i Vuk odslužili vojni rock i po povratku iz VJ započeli rad na novom albumu. Period između marta i septembra su iskoristili za još jednu seriju svirki po Vojvodini i nastup na BG Rock Festu u Domu Omladine Beograda, kao i da sa Žarkom Anđelićem snime video klip za poklon pesmu sa albuma naslovljenu sa “Bonus #1″. Spot je izmontiran po Vukovom i Ackovom odlasku u VJ, te su ga oni premijerno gledali svako u svojoj kasarni.

Po povratku iz Vojske Jugoslavije u septembru 1998. bend počinje ispočetka, ovog puta u postavi Vuk Popadić – vokal, Acko Zarić – gitara/bas, Saša Savić – gitara/bas i Dragan Jovanović – bubnjevi. Nakon serije proba i rada na novim pesmama bend krajem februara 1999. kreće na nešto što je trebalo da bude mini turneja od osam koncerata, ali nakon prvog nastupa u novosadskom Chamelotu sa sastavom URGH! Acko iznenada biva mobilisan, a nekoliko nedelja kasnije počinje i bombardovanje SRJ.

Usledila je nova pauza.

Nakon završetka bombardovanja bend se odlučuje da za drugu polovinu novembra zakaže odlazak u studio i snimanje materijala za ono što će se na samom isteku kalendarske godine pojaviti kao CD Maxi Single “Drum i bus”. Tokom snimanja pesama “Kokni Cockney”, “Doktor E”, “Anatomija” i “Bubanj bas gitara i glas” dolazi do u tom trenutku nepomirljivih kreativnih razmimoilaženja unutar grupe i 16x8x23x zvanično prestaje da postoji 8. decembra 1999.

NOVI POČETAK: 2011.
Grupa se ponovo okuplja u martu mesecu 2011. kako bi nastupila na LONG NIGHT -u, jednodnevnom muzičkom festivalu koji se održao 26. marta u Domu omladine Beograda, a na kojem je na jednoj lokaciji, na tri različite bine nastupilo 12 bendova sa prostora bivših jugoslovenskih republika. Istog datuma se u izdanju koncertne agencije LONG PLAY u prodaji pojavilo i kompilacijsko 2CD BoxSet reizdanje naslovljeno sa “Bubanj bas gitara i glas”. Izdanje obuhvata 29 pesama, snimljenih u periodu od 1992. do 1999. za ovu priliku posebno remasterizovanih i raspoređenih na dva diska – prvi naslovljen sa ”16x8x23x” koji pokriva prvi period u radu benda i sadrži snimke sa maxi singla “16x8x23x”(Carlo Records, 1993) i kasetnog albuma “IZ PRINCIPA!”(Metropolis Records, 1995.), te drugi naslovljen sa ”Šesnaest osam 23” koji pokriva drugu fazu u radu grupe, odnosno materijal sa albuma “Prove(t)riti glavu”(Metropolis records, 1997.) i CD maxi singla “Drum i bus”(Family 16, 1999.).

Za novi period rada karakteristično je da bend funkcioniše “na daljinu”, odnosno da dugogodišnji kreativni dvojac benda Zarić - Popadić radi na relaciji Beč -Beograd. Dakle, za svaku akciju koju bend isplanira potrebno je svaladati početnih 700km razdaljine između ova dva grada. Ovo rezultira nešto razuđenijim koncertnim aktivnostima grupe. Nakon ponovnog okupljanja bend je nastupio u popularnom televizijskom formatu – ”Jelen TOP 10” izvodeći uživo numeru “Anatomija”, da bi zatim snimio i efektan video spot za pesmu “Bubanj bas gitara i glas” koja zatvara istoimenu kompilaciju, te nastupio i na premijernom izdanju ”Arsenal festa” u Kragujevcu ( ROCK festivalu koji se održava na jednoj od najzanimljivijih lokacija korišćenih za tu namenu u Srbiji – Kneževom Arsenalu). Kraj avgusta meseca 16 OSAM 23 su iskoristili za rad na novim pesmama, ali i da se ponovo predstave sredini iz koje su potekli nastupom na PAZOVA ROCK FEST-u.

Polovinom novembra u novobeogradskom studiju UNDERGROUND sa Markom Jovanovićem kao koproducentom i miks inženjerom i Stefanom Gaćešom u ulozi tonskog snimatelja, snimaju prve dve od planirane četiri pesme za vinilni maksi singl (12″ EP) za sada nepoznatog naziva koji treba da se pojavi na proleće 2012.

Kraj januara i početak februara 2012. donosi novu seriju, ovoga puta od četiri koncerta – beogradski i kragujevački sa crnogorskim sastavom Autogeni trening iz Nikšića, te nastupe u Novom Sadu i Rumi sa legendarnom underground grupom GYMNASTICS ( u Rumi je svirao još i makedonski band Bernays Propaganda). 16 OSAM 23 su ovom prilikom prvi put svirali uživo i dve nove pesme, a koncerti su u snegom i ledom okovanoj Srbiji bendu ponudili i odgovore na pitanje kakva je struktura njihove “nove” publike s obzirom da su po prvi put nakon povratka svirali a da nastupi nisu bili u okviru festivala. Desetodnevni boravak benda na istom mestu je doneo dosta zgusnut raspored aktivnosti – probe, koncerte, finalni miks pesama snimljenih u novembru i snimanje kadrova za spot koji treba da najavi novo izdanje. Sve ovo je učinilo da se u bendu učvrsti uverenje da je povratak na scenu i te kako imao smisla, a kao krunski dokaz da stvari stoje upravo tako stigao je i poziv od sastava DISCIPLIN A KITSCHME da 16 OSAM 23 nastupe kao gosti na novosadskoj promociji njihovog najnovijeg albuma “UF!” 9.marta u prostoru SKCNS Fabrika.

Leto 2012. donosi zanimljivo iskustvo za bend u vidu nastupa na drugom po redu izdanju LAKE FESTA u Nikšiću, da bi jesen donela koncerte sa OBOJENIM PROGRAMOM i STRAIGHT MICKEY AND THE BOYZ u Novom Sadu i Beogradu, te dugo očekivani nastavak snimanja maksi singla započeto još u novembru 2011. Rad na miksovanju ploče i njenom masterovanju će potrajati do kraja januara 2013. zbog brojnih drugih obaveza kako članova grupe, tako i koproducenta ploče Marka Jovanovića, te Mateja Zeca (Let 3) koji je bio zadužen za mastering iste.

Diskografija

 * 16x8x23x - 16x8x23x (7"EP) Carlo Records, 1993.
 * 16x8x23x - IZ PRINCIPA! (MC) Metropolis Records, 1995.
 * Šesnaest osam 23 - Prove(t)riti glavu (MC) Metropolis Records, 1997.
 * Šesnaest osam 23 - Drum i bus (CD/MC) Family 16 Records, 1999.
 * 16x8x23x - Bubanj, bas, gitara i glas (2CD) Long Play, 2011.
 * u pripremi:
 * 16 OSAM 23 - Da li možeš da podneseš? (12"EP/CD) Odličan hrčak, 2015. (decembar 2015.)

Website

 * www.16x8x23x.com
 * www.16osam23.com

Discogs

 * http://www.discogs.com/artist/1441907-16x8x23x
 * http://www.discogs.com/artist/1443418-Vuk-Popadić

Facebook

 * https://www.facebook.com/16osam23

Youtube

 * https://www.youtube.com/user/moogachaka
 * https://www.youtube.com/user/2AJE8AN0

Reference

 * http://www.muzika.hr/clanak/32729/albumi/16x8x23x-urlik-bijesnih-gradskih-macaka.aspx
 * http://www.yc.rs/sr/magazin/intervjui/muzika/story/3651/16x8x23x%3A+Najbolje+čuvana+tajna+domaćeg+rokenrola.html
 * http://www.clubbing.rs/content/view/5231/54/
 * http://www.popboks.com/article/8874
 * http://www.popboks.com/article/9160
 * http://www.popboks.com/article/26270
 * http://nocturnemagazine.net/vesti/945/16-osam-23-na-seriji-koncerata
 * http://nocturnemagazine.net/vesti/588/16x8x23-bubanj-bas-gitara-i-glas-video
 * http://www.danas.rs/danasrs/scena/novi_spot_za_bend_16_osam_23.561.html?news_id=218613
 * http://www.potlista.com/recenzije/16-osam-23-bubanj-bas-gitara-i-glas
 * http://www.zlihadzo.com/2011/05/01/16x8x23x-bubanj-bas-gitara-i-glas-long-play-2011/
 * http://www.terapija.net/mjuzik.asp?ID=11450
 * http://www.blic.rs/Kultura/Vesti/520145/Neukusu-treba-reci-NE-u-SKCu
 * http://balkanrock.com/neukusu-treba-reci-ne-18-12-2014/